laion/Wikipedia-Exotic huggingface dataset:
יבגני אברמוביץ' בירבראייר

יֶבְגֵנִי אַבּרָ(ה)מוֹבִיץ' בִּירְבְּרַאיֶיר (ברוסית: Евгений Абрамович Бирбраер; ‏23 ביולי 1912 – 6 באוקטובר 1943) היה יהודי סובייטי, שעוטר כגיבור ברית המועצות לאחר מותו על פועלו כמפקד פלוגת מרגמות במהלך מלחמת העולם השנייה. נולד בעיר הומל של האימפריה הרוסית במשפחתו של בעל מלאכה. הצטרף למפלגה הקומוניסטית בשנת 1934. גויס לצבא האדום ב-1936. השתתף במלחמת החורף. ביוני 1941 גויס שוב עם תחילת הפלישה הגרמנית לברית המועצות. בקרבות מאז דצמבר אותה השנה. באוגוסט 1942 סיים קורסי "ויסטרל": בית הספר הגבוה לפיקוד. בזמן קרב סטלינגרד פיקד על פלוגת מרגמות. היה בין המשתתפים בכיתור כוחות הורמאכט במהלכו ב-30 בינואר 1943 לאחר שכיוון את ההפגזות הוא גם פירק מנשקם ושבה 60 חיילים וקצין גרמניים. ב-19 באפריל קיבל על כך מדליה על הצטיינות בקרב. ביצע צליחת דנייפר בלילה של 25 בספטמבר 1943. הפלוגה שבפיקודו עמדה ב-12 מתקפות נגד עד שנהרג במאחז ב-6 באוקטובר. נקבר בקבר אחים ליד הכפר פראבוברז'נויה סמוך לכביש מהיר שמחבר דנייפרופטרובסק וקייב. בצו נשיאות ברית המועצות מ-26 באוקטובר 1943 הוענק על פועלו עיטור "גיבור ברית המועצות" בתוספת עיטור לנין ועיטור "כוכב הזהב" לאחר מותו. דף הענקת העיטור ותיאור מעשה הגבורה בבסיס הנתונים "גבורת העם" (ברוסית) דף הענקת המדליה ותיאור מעשה הגבורה בבסיס הנתונים "גבורת העם" (ברוסית) דף על שמו באתר "גיבורי המדינה" (ברוסית)
המנון טונגה

ההמנון הלאומי של טונגה קרוי בשם "השיר של מלך איי טונגה" אך ביומיום מוכר יותר בשם השיר הלאומי (בטונגאית: fasi fakafonua). מילות ההמנון נכתבו על ידי הנסיך אולינגטוני טופומלוחי ללחנו של קרל גוסטבוס שמיט. ההמנון הקודם של טונגה נכתב על ידי ג'יימס מולטון (1909-1841), מתודיסט מיסיונרי. מולטון כתב את מילות ההמנון ללחנו של המנון גרמניה. בהסכמתו של מלך טופו הראשון, זכה ההמנון למעמד רשמי ב-1869 ושימש כהמנון הרשמי של הממלכה למשך כמה שנים. ההמנון בוצע לראשונה ב-1874, אף על פי שככל הנראה היה בשימוש עוד לפני כן. ההמנון מתייחס במילותיו למלך טופו הראשון, שהיה המלך של טונגה בעת כתיבת ההמנון. מדיה וקבצים בנושא המנון טונגה בוויקישיתוף מידע על היצירה "המנון טונגה" באתר מיוזיק בריינז ההמנון הלאומי של טונגה באתר יוטיוב Rutherford, Noel., Shirley Baker and the king of Tonga, University of Hawai'i Press, 1996, עמ' 71 Tonga – nationalanthems.info, www.nationalanthems.info
יונתן רוסין

יונתן רוסין (נולד ב-28 במרץ 2000) הוא שחיין ישראלי המתמחה במשחים למרחקים ארוכים ובשחייה במים פתוחים. הוא אלוף ישראל (2018) ואלוף המכביה (2017) במשחה ל-1500 מטר חופשי. רוסין נולד וגדל במגדל העמק. הוא מתאמן בהפועל עמק יזרעאל בהדרכתו של אנדריי טוט. באליפות הים התיכון, "גביע קומן" (נערים גיל 15) במים פתוחים שנערכה בקפריסין בסוף דצמבר 2015 זכה רוסין במדליית ארד במשחה ל-10 ק"מ. באליפות ישראל בשחייה למרחק 5 ק"מ בבריכה שנערכה במכון וינגייט בינואר 2017 זכה רוסין במדליית ארד בתוצאה של 58:08.62 דקות, אחרי עידן מורדל מהפועל בת ים (54:31.50 דקות) ובר סולובייציק ממכבי קריית ביאליק (57:04.05 דקות). באליפות אירופה לנוער שנערכה בווינגייט ביולי אותה שנה הוא סיים במקום עשירי במשחה ל-1500 מטר חופשי בשיא אישי חדש של 15:38.42 דקות ובמקום 11 במשחה ל-800 מטר חופשי בשיא אישי חדש של 8:13.59 דקות. בתחרויות השחייה של המכביה העשרים הוא זכה במדליית זהב במשחה ל-1500 מטר חופשי בתוצאה של 15:42.61 דקות, לפני בר סולובייצ'יק (15:49.18 דקות) וגיל קיזלר (16:08.52 דקות). באליפות אירופה לנוער שנערכה בהלסינקי, פינלנד בתחילת יולי 2018 סיים רוסין במקום 13 במשחה ל-1500 מטר חופשי בשיא אישי חדש של 15:34.71 דקות, במקום 15 במשחה ל-800 מטר חופשי בשיא אישי חדש של 8:10.73 דקות ובמקום 42 במשחה ל-400 מטר חופשי בשיא אישי חדש של 4:02.20 דקות. באליפות ישראל שנערכה ביולי הוא זכה בשתי מדליות, זהב וארד. מדליית זהב במשחה ל-1500 מטר חופשי בתוצאה של 15:39.20 דקות, לפני עידן מורדל (15:45.20 דקות) וגיל קיזלר ממכבי חיפה (15:53.33 דקות). מדליית ארד, במשחה ל-800 מטר חופשי בתוצאה של 8:12.08 דקות, אחרי גיל קיזלר (8:07.86 דקות) ומרק חינאווי מהפועל בת ים (8:11.86 דקות). נוסף לכך, הוא סיים במקום חמישי במשחה ל-400 מטר חופשי בתוצאה של 4:02.89 דקות, בשלב המוקדמות הוא קבע שיא אישי חדש של 4:00.76 דקות וזכה בתואר אלוף הנוער של ישראל. באליפות ישראל במים פתוחים שנערכה באילת במרץ 2019 זכה רוסין במדליית כסף במשחה ל-5 ק"מ בתוצאה של 54:54.35 דקות, אחרי חברו לאגודה יובל ספרא (54:46.90 דקות) ולפני עידן מורדל (55:04.30 דקות). באליפות העולם שנערכה בקוואנגג'ו, דרום קוריאה ביולי 2019 סיים רוסין במקום 29 במשחה ל-5 ק"מ בתוצאה של 53:45.8 דקות ובמקום 15 במשחה שליחים ל-5 ק"מ (4x1.250 ק"מ) ביחד עם עדן גירלואנצה, אווה פביאן ומתן רודיטי בתוצאה של 57:24.5 דקות. שבוע לאחר מכן, באליפות ישראל הוא זכה בשתי מדליות, כסף וארד. מדליית כסף במשחה ל-1500 מטר חופשי בשיא אישי חדש של 15:28.85 דקות, אחרי מתן רודיטי מבני הרצליה (15:22.49 דקות) ולפני יובל ספרא (15:43.00 דקות) ומדליית ארד במשחה ל-800 מטר חופשי בשיא אישי חדש של 8:09.65 דקות, אחרי מתן רודיטי (8:04.48 דקות) וגיל קיזלר (8:07.15 דקות). נוסף לכך, הוא סיים במקום שביעי במשחה ל-400 מטר מעורב אישי בשיא אישי חדש של 4:37.01 דקות. יונתן רוסין, באתר Swimrankings (באנגלית) מגדל העמק: השחיין יונתן רוסין אלוף ישראל לנוער, באתר עמקניוז - חדשות העמק, 11 בינואר 2018 יצחק סולומון, שחיין ממגדל העמק זכה במקום השלישי באליפות אגן הים התיכון, באתר blinker - תקשורת מקומית צפון, 29 בדצמבר 2015
אלייזה אלן

אלייזה אלן (באנגלית: Eliza Allen‏; 27 בינואר 1826, ‏מיין, ארצות הברית - ?) הייתה כותבת זיכרונות אמריקאית שהסוותה עצמה לגבר ונלחמה עם צבא ארצות הברית במלחמת ארצות הברית–מקסיקו. אלן נולדה באיסטפורט (אנ') מיין למשפחה בעלת אמצעים. היא התאהבה באחד מעובדי המשפחה, ויליאם בילינגס (William Billings), שהיה בן למשפחה ממעמד נמוך. הם נפגשו בסתר עד שמשפחתה גילתה זאת. הוריה אסרו עליה להמשיך ולהפגש עם בילינגס משום מעמדו הנמוך, ואיימו עליה כי אם תמשיך לעשות כן, היא תנושל מהירושה ותושלך מהאחוזה. בהמשך גילתה כי בילינגס עזב את אחוזת משפחתה כדי להרגיע את הרוחות ושהוא התגייס לצבא על מנת להילחם במלחמת מקסיקו. אלן, שנחשפה לסיפוריהן של נשים שהסוו עצמן לגברים על מנת להתגייס לצבא (לוסי ברואר (אנ') במלחמת 1812 ודבורה סמסון במלחמת העצמאות של ארצות הברית), החליטה להסוות עצמה לגבר ולהתגייס לצבא על מנת לאתר ולהתאחד עם אהובה. הודות למעמדה הכלכלי, היה לה מספיק כסף על מנת לבצע את מבוקשה. היא עזבה את ביתה, הסתפרה, לבשה בגדי גברים טיפוסיים, בחרה לעצמה את השם ג'ורג' מיד ויצאה לדרכה. אלן הצטרפה לכוחותיו של גנרל זאכרי טיילור (לימים נשיאה של ארצות הברית) בטקסס. במרץ 1847, השתתפה בקרבות בפיקודו של גנרל וינפילד סקוט. לאחר שנפצעה קשה בידה השמאלית מחרב מקסיקנית בקרב סרו גורדו (אנ'), היא לא יכלה עוד להמשיך להתקדם עם הכוחות ונשארה מאחור עם הפצועים - שם גם ראתה את בילינגס שנפצע גם הוא בקרב, אולם לא הזדהתה בפניו. הם נכנסו למקסיקו סיטי לאחר שגנרל סקוט כבש אותה, שוכנו יחדיו בבית ושהו בו עד חתימת הסכם השלום. עם סיום המלחמה, הפליגו לניו יורק והשתחררו מהצבא. לאחר המלחמה המשיכה אלן להסוות עצמה לגבר. בילינגס וחבריו מהצבא עבדו כחברי צוות באנייה שהפליגה לקליפורניה, ואלן הפליגה בעקבותיו עם אנייה אחרת. במצר מגלן, אנייתו של בילינגס החלה לטבוע, ואנייתה של אלן חילצה את נוסעיה. בקליפורניה, אלן עסקה בכריית זהב (אנ'). בספטמבר 1849, נסעה עם יוצאי הצבא לבוסטון ושם לראשונה חשפה בפני בילינגס את זהותה האמיתית. אלן ובילינגס נישאו בהסכמת הוריה. בשנת 1851, אלן הוציאה לאור את ספר הזיכרונות שלה The Female Volunteer; Or the Life and Wonderful Adventures of Miss Eliza Allen, A Young Lady of Eastport, Maine. מדיה וקבצים בנושא אלייזה אלן בוויקישיתוף 'The Female Volunteer; Or the Life and Wonderful Adventures of Miss Eliza Allen, A Young Lady of Eastport, Maine' Allen Eliza (B. 1826), Cook, B. A. (Ed.). (2006). Women and war: a historical encyclopedia from antiquity to the present (Vol. 1). Abc-clio. P. 11-12 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אלייזה אלן".
תהילים קמ"ט

תהילים קמ"ט הוא המזמור ה-149 בספר תהילים. המזמור הוא אחד מעשרה מזמורים הפותחים בקריאה להלל את ה': 'הַלְלוּ-יָהּ'. בעל המזמור מזמין את הקהל להלל ולשבח את ה' אשר מבדיל בין עם ישראל, חסידיו של ה' לבין הגויים. ה' מבקש בטובת עם ישראל אשר מכונים במזמור "עֲנָוִים" אלה אשר נאנקים תחת עול זרים. האל מסופר במזמור, מושיע את עמו והם יוצאים שידיהם על העליונה וכובלים את האויב ששבה אותם. אמנם זהו שיר ניצחון, אך אין הכתוב מוסר מידע אודות איזו מלחמה שר המשורר. שני חלקי המזמור מוקפים במבנה מעטפת: המילים "שִׁירוּ" ו"תְּהִלָּתוֹ" יוצרות מסגרת בפתיחתו של חלקו הראשון והמילים הנרדפות להן, "יְהַלְלוּ" "ויְזַמְּרוּ", חותמות את חלק זה. בפתיחת חלקו השני יוצרות המילים "יְפָאֵר" בפסוק ד', ו"בְּכָבוֹד" בפסוק ה את המסגרת בפתיחת החלק השני והמעטפת נחתמת במילה "הָדָר". השורשים "פאר" ו"הדר" מופיעים לעיתים כצמד במקרא. יש הנוהגים לחלק את המזמור כך: המזמור נאמר בכל יום כחלק מפסוקי דזמרא בכל יום. חסידים - לחן של הרשי ויינברגר, ביצוע של אהרלה סמט ויהושע ברקו, באלבום לחיים חסידים. גרסת כיסוי לשיר בוצעה באלבום פרויקט X של יוחי בריסקמן בביצוע ארי היל ואלי מרקוס. מדיה וקבצים בנושא תהילים קמ"ט בוויקישיתוף תהילים קמ"ט באתר 929 - תנ"ך ביחד ספרות זולה - תהילה קמ"ט, עפרה שפי ויונה ארזי מחלנים תנ"ך ל-929 המזמורים הם: תהילים ק"ו, קי"א-קי"ג, קל"ה, קמ"ו-ק"נ אביגדור הורוויץ, עולם התנ"ך: תהלים ב', תל אביב, דוידזון עתי, 1995, עמ' 278-277 אביגדור הורוויץ, עולם התנ"ך: תהלים ב', תל אביב, דוידזון עתי, 1995, עמ' 278
I Don't Want to Miss a Thing

I Don't Want to Miss a Thing (בעברית: איני רוצה לפספס דבר) הוא שיר שביצעה להקת הרוק הכבד אירוסמית'. השיר נכלל בפסקול הסרט ארמגדון ויצא לאור בשנת 1998. השיר נכתב על ידי הפזמונאית דיאן וורן. בשנת 1997 היא צפתה בראיון שערכה ברברה וולטרס עם ברברה סטרייסנד וג'יימס ברולין. ברולין דיבר בראיון על כך שגם בזמן השינה הוא מתגעגע לזוגתו סטרייסנד, ובעקבות כך כתבה וורן את הכותרת של שם השיר. רק לאחר שהיה בידה שם השיר, החלה לכתוב את מילותיו. השיר נכלל בסרט "ארמגדון", והוא אחד מארבעה שירים של אירוסמית' שנכללו בו. הוא הגיע למקום הראשון במצעד בילבורד הוט 100, ושהה בפסגה במשך ארבעה שבועות של חודש ספטמבר 1998. כמו כן הגיע למקום הראשון במצעדים במדינות שונות, בהן אוסטרליה, איטליה, הולנד, אירלנד ונורווגיה. במצעד הסינגלים הבריטי דורג השיר במקום הרביעי. מן השיר מעל למיליון עותקים בבריטניה. השיר היה מועמד לפרס אוסקר לשיר המקורי הטוב ביותר, אך גם לפרס פטל הזהב לשיר המקורי הגרוע ביותר. בשנת 2019 נבחר למקום הראשון במצעד שנות ה-90 המחודש של גלגלצ. הווידאו קליפ לשיר בוים על ידי פרנסיס לורנס. בקליפ נראים חברי הלהקה בשילוב עם סצנות מן הסרט "ארמגדון". בקליפ אף נראית ליב טיילר ביתו של סטיבן טיילר סולן הלהקה ששיחקה גם בסרט. טיילר האב נפצע בברכו יום לפני צילומי הקליפ, ובשל תנועתו המוגבלת צולם בצילומי קלוז אפ רבים. הקליפ שודר רבות ב-MTV והיה לקליפ השני בפופולריות שלו בשנת 1998. הוא נבחר על ידי הערוץ לווידאו קליפ הטוב ביותר לשיר שהופיע בסרט. מידע על היצירה "I Don't Want to Miss a Thing" באתר מיוזיק בריינז מידע על הסינגל "I Don't Want to Miss a Thing" באתר מיוזיק בריינז סרטון השיר "I Don't Want to Miss a Thing" באתר יוטיוב אלכסה וליאנט, What you might not have known about these iconic movie love songs, באתר abc news‏, 13 בפברואר 2018
Splayd

Splayd (או Spnorf) היא כלי אכילה המורכב משילוב של כף, סכין ומזלג אשר נוצר על ידי ויליאם מק'ארתור בשנות הארבעים של המאה העשרים בסידני. הוא דומה במעט לגרסה האמריקאית של הכלי כף-מזלג. בדומה לכף-מזלג, הוא כולל ארבע שיני מזלג ואת צורת הכף, כלי זה בעל שני קצוות חדים בכל צד, אשר מתאימים כדי לחתוך אוכל רך. נהוג להשתמש בכלי כתחליף למקלות אכילה במאכלים בהם מקלות אלו נחוצים, דוגמת מאכלי קארי הכוללים אורז. Splayds - our national shame, מתוך אתר ABC אוסטרליה ערך זה הוא קצרמר בנושא מזון. אתם מוזמנים לתרום לוויקיפדיה ולהרחיב אותו.
יחסי סנט וינסנט והגרנדינים – שווייץ

יחסי סנט וינסנט והגרנדינים–שווייץ הם היחסים הדיפלומטיים הרשמיים שבין סנט וינסנט והגרנדינים לבין הקונפדרציה השווייצרית. היחסים הדיפלומטיים שבין הקונפדרציה השווייצרית לבין סנט וינסנט והגרנדינים כוננו ב-27 באוקטובר 1979 - היום בו קיבלה סנט וינסנט והגרנדינים עצמאות מלאה מהממלכה המאוחדת לאחר עשר שנים של אוטונומיה. בשנת 2013, חתמו שתי המדינות על הסכם הדדי של פטור מאשרה, דהיינו, אזרחי סנט וינסנט והגרנדינים יכולים להיכנס באופן חופשי לשווייץ ואזרחי שווייץ יכולים להיכנס באופן חופשי לסנט וינסנט והגרנדינים עם ביקורת דרכונים בלבד וללא אשרת כניסה ושהייה במדינה. על פי מפקד האוכלוסין של סוף שנת 2018, 11 שווייצרים חיו בסנט וינסנט והגרנדינים. הסחר הכולל שבין המדינות הגיע בשנת 2018 ל-27.5 מיליון פרנקים שווייצרים. שווייץ אינה מיוצגת בסנט וינסנט והגרנדינים, הן בדרג השגרירות והן בדרג הקונסולרי. שווייץ האמינה את שגרירותה שבקראקס, בירת ונצואלה, על סנט וינסנט והגרנדינים. סנט וינסנט והגרנדינים אינה מיוצגת בשווייץ בדרג השגרירות. סנט וינסנט והגרנדינים מיוצגת בשווייץ בדרג הקונסולרי באמצעות שתי קונסוליות שהיא מחזיקה בערים בזל, וז'נבה. היחסים הדו-צדדיים שבין שווייץ לבין סנט וינסנט והגרנדינים, משרד החוץ של שווייץ CONSULATE OF SAINT VINCENT AND THE GRENADINES IN BASEL, SWITZERLAND CONSULATE GENERAL OF SAINT VINCENT AND THE GRENADINES IN GENEVA, SWITZERLAND
יחסי סנט לוסיה – שווייץ

יחסי סנט לוסיה–שווייץ הם היחסים הדיפלומטיים הרשמיים שבין סנט לוסיה לבין הקונפדרציה השווייצרית. היחסים הדיפלומטיים שבין הקונפדרציה השווייצרית לבין סנט לוסיה כוננו ב-1979 - השנה בה קיבלה סנט וינסנט והגרנדינים עצמאות מלאה מהממלכה המאוחדת. על פי משרד החוץ השווייצרי: "היחסים בין המדינות הם יחסים חמים וטובים, אך אינם נרחבים ואין שיתופי פעולה בתחומים מגוונים". בשנת 2013, חתמו שתי המדינות על הסכם הדדי של פטור מאשרה, דהיינו, אזרחי סנט לוסיה יכולים להיכנס באופן חופשי לשווייץ ואזרחי שווייץ יכולים להיכנס באופן חופשי לסנט לוסיה עם ביקורת דרכונים בלבד וללא אשרת כניסה ושהייה במדינה. ההסכם תקף למשך תשעים ימים ולאשרת תייר בלבד. על פי מפקד האוכלוסין של סוף שנת 2018, 24 שווייצרים חיו בסנט לוסיה. הסחר הכולל שבין המדינות הגיע בשנת 2018 ל-2.6 מיליון פרנקים שווייצרים. שווייץ אינה מיוצגת בסנט לוסיה, הן בדרג השגרירות והן בדרג הקונסולרי. שווייץ האמינה את שגרירותה בקראקס, בירת ונצואלה, על סנט לוסיה. סנט לוסיה אינה מיוצגת בשווייץ, הן בדרג השגרירות והן בדרג הקונסולרי. היחסים הבילטרליים שבין שווייץ לסנט לוסיה, משרד החוץ של שווייץ
סיקורסקי (פירושונים)

האם התכוונתם ל... סיקורסקי – יצרנית מטוסים ומסוקים אמריקאית סיקורסקי CH-53 סי סטליון – מסוק תובלה כבד מתוצרת סיקורסקי סיקורסקי S-55 – מסוק תובלה בינוני מתוצרת סיקורסקי סיקורסקי S-58 – מסוק צבאי מתוצרת סיקורסקי סיקורסקי S-61R – מסוק דו מנועי למשימות תובלה וחיפוש והצלה, מתוצרת סיקורסקי סיקורסקי CH-37 מוהאבי – מסוק תובלה כבד מתוצרת סיקורסקי סיקורסקי–בואינג SB-1 Defiant – מסוק סער מתוצרת סיקורסקי ובואינג איגור סיקורסקי – מהנדס אמריקאי ממוצא רוסי-אוקראיני, מייסד חברת סיקורסקי אנושקה סיקורסקי – מנחת טלוויזיה בלגית
יחסי סנט קיטס ונוויס – שווייץ

יחסי סנט קיטס ונוויס–שווייץ הם היחסים הדיפלומטיים הרשמיים שבין פדרציית סנט כריסטופר ונוויס לבין הקונפדרציה השווייצרית. היחסים הדיפלומטיים שבין הקונפדרציה השווייצרית לבין פדרציית סנט כריסטופר ונוויס כוננו ב-1992 - שמונה שנים לאחר קבלת עצמאות מלאה של המדינה מהממלכה המאוחדת. על פי משרד החוץ השווייצרי: "היחסים בין המדינות הם יחסים חמים וטובים, אך אינם נרחבים ואין שיתופי פעולה בתחומים מגוונים". אין הסכמים מיוחדים בין סנט קיטס ונוויס לבין שווייץ, אם כי המדינות שיתפו פעולה במסגרת מועצת האומות המאוחדות למען זכויות האדם. על פי מפקד האוכלוסין של סוף שנת 2018, 17 שווייצרים חיו בסנט קיטס ונוויס. הסחר הכולל שבין המדינות הגיע בשנת 2018 ל-2.3 מיליון פרנקים שווייצרים. מהם 300,000 ייצוא של סנט קיטס ונוויס לשווייץ ו-2 מיליון ייבוא של סנט קיטס ונוויס משווייץ. שווייץ אינה מיוצגת בסנט קיטס ונוויס, הן בדרג השגרירות והן בדרג הקונסולרי. שווייץ האמינה את שגרירותה בסנטו דומינגו, בירת הרפובליקה הדומיניקנית, על סנט קיטס ונוויס. סנט קיטס ונוויס אינה מיוצגת בשווייץ בדרג השגרירות. סנט קיטס ונוויס מיוצגת בשווייץ בדרג הקונסולרי באמצעות קונסוליה שהיא מחזיקה בעיר ז'נבה. היחסים הבילטרליים שבין שווייץ לסנט קיטס ונוויס, משרד החוץ של שווייץ CONSULATE OF SAINT KITTS AND NEVIS IN GENEVA, SWITZERLAND
מלך הזירה (2019)

מלך הזירה (2019) (באנגלית: King of the Ring‏ 2019) היה טורניר של ארגון ההיאבקות האמריקאי, ה-WWE, שהחל ב-19 באוגוסט 2019 בתוכנית השבועית Raw ושודר בתוכניות השבועיות Raw וסמאקדאון, כשגמר הטורניר נערך בתוכנית Raw לילה לאחר אירוע השלם וצפה, התנגשות של אלופים. זה הוא טורניר מלך הזירה הראשון מאז שנת 2015. הטורניר כלל 16 מתאבקים (8 מ-Raw ו-8 מסמאקדאון) אשר התחרו על התואר הנכסף. הזוכה בטורניר זה הוא ברון קורבין לאחר שניצח בגמר את צ'אד גייבל. ב-12 באוגוסט 2019 בתוכנית Raw, נודע שטורניר מלך הזירה יחזור לארגון בפעם הראשונה מאז שנת 2015. שיין מקמהן מינה את עצמו במהלך הקרב לשופט המיוחד. הקרב הסתיים בהצמדה כפולה. לאחר מכן, הוחלט ששני המשתתפים יעפילו לשלב חצי הגמר. קרב זה היה קרב משולש. אליאס נאלץ לוותר על המשך דרכו בטורניר לאחר שספג פציעה בקרסול. כתוצאה מכך, שיין מקמהן מינה את עצמו כמחליפו. מקמהן מינה את קווין אואנס לשופט המיוחד בקרב. מקמהן הפך את קרב זה לקרב 2 מתוך 3 הכרעות לאחר שהפסיד במהרה לצ'אד גייבל. גמר טורניר מלך הזירה מתוכנן במקור לאירוע התנגשות של אלופים גמר טורניר מלך הזירה ייערך לבסוף בתוכנית Raw שלאחר האירוע התנגשות של אלופים טורניר מלך הזירה חוזר ברון קורבין ניצח את צ'אד גייבל בשלב הגמר וכתוצאה מכך זכה בטורניר מלך הזירה סמואה ג'ו ניצח את סזארו (שלב שמינית הגמר) ריקושט ניצח את דרו מקינטייר (שלב שמינית הגמר) סדריק אלכסנדר ניצח את סמי זיין (שלב שמינית הגמר) ברון קורבין ניצח את המיז (שלב שמינית הגמר) אליאס ניצח את קווין אואנס (שלב שמינית הגמר) עלי ניצח את באדי מרפי (שלב שמינית הגמר) צ'אד גייבל ניצח את שלטון בנג'מין (שלב שמינית הגמר) אנדרדה ניצח את אפולו קרוז (שלב שמינית הגמר) הקרב בין ריקושט לסמואה ג'ו הסתיים בהצמדה כפולה (שלב רבע הגמר) ברון קורבין ניצח את סדריק אלכסנדר (שלב רבע הגמר) אליאס ניצח את עלי (שלב רבע הגמר) צ'אד גייבל ניצח את אנדרדה (שלב רבע הגמר) ברון קורבין ניצח את ריקושט וסמואה ג'ו בקרב משולש (שלב חצי הגמר) אליאס נאלץ לפרוש מטורניר מלך הזירה עקב פציעה צ'אד גייבל ניצח את שיין מקמהן (שלב חצי הגמר); שיין מקמהן פיטר את קווין אואנס המדיסון סקוור גארדן יארח את חצאי הגמר של טורניר מלך הזירה
אנדרו רידג'לי

אנדרו ג'ון רידג'לי (באנגלית: Andrew John Ridgeley; נולד ב-26 בינואר 1963) הוא זמר, כותב שירים ומפיק תקליטים אנגלי. הוא ידוע בעיקר בזכות עבודתו בשנות ה-80 של המאה ה-20 כחבר בצמד המוזיקלי Wham! ביחד עם ג'ורג' מייקל. אנדרו רידג'לי נולד בווינדלשם, סארי, אנגליה. ההורים שלו הם ג'ניפר ג'ון ואלברטו מריו זכריה (שלימים שינה את שם משפחתו לרידג'לי); אמו סקוטית ואביו יהודי ממוצא איטלקי, תימני ומצרי. משפחת אביו גורשה ממצרים במלחמת סיני. רידג'לי גדל בבושי, הרטפורדשייר. בשנים 1990-2017 אנדרו חי בזוגיות עם קרן וודוורד, חברת להקת "בננהרמה". הם התגוררו עם בנה של קרן בחווה מהמאה ה-15 בוודברידג', קורנוול, אנגליה. הזוג נפרד ב 2017. פרק זה לוקה בחסר. אנא תרמו לוויקיפדיה והשלימו אותו. ערך מורחב – Wham! להקת Wham! נהנתה מהצלחה עולמית בשנים 1981–1986, ומכרה יותר מ-28 מיליון תקליטים ברחבי העולם. הם הופיעו בהופעת הבכורה שלהם בארצות הברית בתוכנית הטלוויזיה "אמריקן בנדסטנד" של דיק קלארק. הם היו ללהקה הבריטית היחידה בשנות ה-80 שהניבה שלושה סינגלים במקום הראשון במצעדי המוזיקה בממלכה המאוחדת ובארצות הברית. ב-1984 עבר רידג'לי ניתוח אף. לאחר שהתפרסמו תמונות בעיתונים בריטיים המראים את פניו של רידג'לי בתחבושת, טען סימון נייפייר-בל, מנהל הצמד, שהתחבושות היו תוצאה של תקיפה במועדון לילה. מדיה וקבצים בנושא אנדרו רידג'לי בוויקישיתוף אנדרו רידג'לי, ברשת החברתית פייסבוק אנדרו רידג'לי, ברשת החברתית אקס (טוויטר) אנדרו רידג'לי, במסד הנתונים הקולנועיים IMDb (באנגלית) אנדרו רידג'לי, באתר AllMusic (באנגלית) אנדרו רידג'לי, באתר MusicBrainz (באנגלית) אנדרו רידג'לי, באתר Discogs (באנגלית) אנדרו רידג'לי, באתר SecondHandSongs אנדרו רידג'לי, באתר בילבורד (באנגלית) כתבות "שבור לב על אובדן חברי הטוב": אמנים רבים ספדו לג'ורג' מייקל, באתר וואלה!, 26 בדצמבר 2016 נתן את ליבו, באתר ידיעות אחרונות, 26 בדצמבר 2016 איתמר זהר, האיש שהכיר הכי טוב את ג'ורג' מייקל חוזר לימים ההם, באתר הארץ, 30 באוקטובר 2019 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
יחסי אנטיגואה וברבודה – שווייץ

יחסי אנטיגואה וברבודה–שווייץ הם היחסים הדיפלומטיים הרשמיים שבין אנטיגואה וברבודה לבין הקונפדרציה השווייצרית. היחסים הדיפלומטיים שבין הקונפדרציה השווייצרית לבין אנטיגואה וברבודה כוננו ב-1981, באותה השנה בה קיבלה המדינה עצמאות מלאה מן הממלכה המאוחדת. על פי משרד החוץ השווייצרי: "היחסים בין המדינות הם יחסים חמים וטובים, אך אינם נרחבים ואין שיתופי פעולה בתחומים מגוונים". אין הסכמים מיוחדים בין אנטיגואה וברבודה לבין שווייץ. על פי מפקד האוכלוסין של סוף שנת 2018, 34 שווייצרים חיו באנטיגואה וברבודה. הסחר הכולל שבין המדינות הגיע בשנת 2018 ל-1.747 מיליון פרנקים שווייצרים. מהם 47,000 ייצוא של אנטיגואה וברבודה לשווייץ ו-1.7 מיליון ייבוא של אנטיגואה וברבודה משווייץ. שווייץ אינה מיוצגת באנטיגואה וברבודה, הן בדרג השגרירות והן בדרג הקונסולרי. שווייץ האמינה את שגרירותה בסנטו דומינגו, בירת הרפובליקה הדומיניקנית, על אנטיגואה וברבודה. אנטיגואה וברבודה אינה מיוצגת בשווייץ, הן בדרג השגרירות והן בדרג הקונסולרי. מדיה וקבצים בנושא יחסי אנטיגואה וברבודה – שווייץ בוויקישיתוף היחסים הדו-צדדיים שבין שווייץ לאנטיגואה וברבודה, משרד החוץ של שווייץ
יחסי איי בהאמה – שווייץ

יחסי איי בהאמה–שווייץ הם היחסים הדיפלומטיים הרשמיים שבין קהיליית איי בהאמה לבין הקונפדרציה השווייצרית. היחסים הדיפלומטיים שבין הקונפדרציה השווייצרית לבין קהיליית איי בהאמה כוננו ב-1974 - שנה אחת לאחר קבלת עצמאות מלאה של המדינה מהממלכה המאוחדת. שווייץ הכירה באיי בהאמה עוד ב-1973, שנת העצמאות של המדינה. מעורבות שווייצרית באיי בהאמה הייתה עוד ב-1936 כאשר חברת המזון נסטלה נכנסה לשוק במדינה. במהלך שנות החמישים של המאה העשרים מלונאים ובנקאים שווייצרים ראו באיי בהאמה פוטנציאל מסחרי ונכנסו לשוק במדינה. ב-2018 היה הבנק השווייצרי אחד הבנקים הגדולים במדינה. על פי משרד החוץ השווייצרי: "היחסים בין המדינות הם יחסים חמים וטובים עם שיתופי פעולה בתחום הסחר והמסחר". איי בהאמה חתמה על הסכם שיתוף פעולה עסקי עם שווייץ בשנת 2019 ומתקיימים חילופי מידע בנושאים פיננסיים בין המדינות. על פי מפקד האוכלוסין של סוף שנת 2018, 365 שווייצרים חיו באיי בהאמה. הסחר הכולל שבין המדינות הגיע בשנת 2018 ל-20.9 מיליון פרנקים שווייצרים. מהם 1.3 ייצוא של איי בהאמה לשווייץ ו-19.6 מיליון ייבוא של איי בהאמה משווייץ. שווייץ אינה מיוצגת באיי בהאמה בדרג השגרירות. שווייץ מיוצגת באיי בהאמה בדרג הקונסולרי באמצעות קונסוליה רשמית שהיא מחזיקה בנסאו, בירת המדינה. שווייץ האמינה את שגרירותה שבאוטווה, בירת קנדה, על איי בהאמה. איי בהאמה אינה מיוצגת בשווייץ בדרג השגרירות. איי בהאמה מיוצגת בשווייץ בדרג הקונסולרי באמצעות קונסוליה רשמית שהיא מחזיקה בעיר ציריך. היחסים הבילטרליים שבין שווייץ לאיי בהאמה, באתר משרד החוץ של שווייץ CONSULATE OF SWITZERLAND IN NASSAU, BAHAMAS CONSULATE OF THE BAHAMAS IN ZURICH, SWITZERLAND
יחסי גרנדה–שווייץ

יחסי גרנדה–שווייץ הם היחסים הדיפלומטיים הרשמיים שבין גרנדה לבין הקונפדרציה השווייצרית. היחסים הדיפלומטיים שבין הקונפדרציה השווייצרית לבין גרנדה כוננו ב-1981 - שבע שנים לאחר קבלת עצמאות מלאה של המדינה מהממלכה המאוחדת. עצמאותה של גרנדה הוכרה בשווייץ עוד בשנה בה זכתה לעצמאות רשמית, 1974. על פי משרד החוץ השווייצרי: "היחסים בין המדינות הם יחסים חמים וטובים, אך אינם נרחבים וקרובים". אין הסכמים מיוחדים בין גרנדה לבין שווייץ. על פי מפקד האוכלוסין של סוף שנת 2018, 35 שווייצרים חיו בגרנדה. הסחר שבין המדינות הוא קטן ואף זניח. הסחר הכולל בשנת 2018 בין שתי המדינות הוערך בשווי של 400,000 פרנקים שווייצרים בלבד. מהם 300,000 ייצוא שווייצרי לגרנדה ו-100,000 ייבוא שווייצרי מגרנדה. שווייץ אינה מיוצגת בגרנדה בדרג השגרירות. שווייץ מיוצגת בגרנדה בדרג הקונסולרי באמצעות קונסוליה שהיא מחזיקה בסנט ג'ורג'ס, בירת המדינה. שווייץ האמינה את שגרירותה בקראקס, בירת ונצואלה, על גרנדה. גרנדה אינה מיוצגת בשווייץ בדרג השגרירות. גרנדה מיוצגת בשווייץ בדרג הקונסולרי באמצעות שתי קונסוליות שהיא מחזיקה בערים ציריך, וז'נבה. היחסים הבילטרליים שבין שווייץ לגרנדה, משרד החוץ של שווייץ CONSULATE OF SWITZERLAND IN ST. GEORGE'S, GRENADA CONSULATE GENERAL OF GRENADA IN ZURICH, SWITZERLAND CONSULATE OF GRENADA IN GENEVA, SWITZERLAND